C 194/46
SK
Úradný vestník Európskej únie
12.5.2022
1.12.
EHSV vyzýva Komisiu, aby zaviedla pakt pre zručnosti v najvzdialenejších regiónoch, ako to urobila v prípade viacerých priemyselných ekosystémov.
1.12.1.
Zelená transformácia najvzdialenejších regiónov môže uspieť len vtedy, ak budú mať tieto regióny kvalifikovanú pracovnú silu potrebnú na zachovanie konkurencieschopnosti.
Vzdelávanie a odborná príprava majú kľúčový význam z hľadiska zvyšovania informovanosti a rozvoja zručností pre potreby zeleného hospodárstva v rámci nástrojov, medzi ktoré patrí zelený prvok programu Erasmus+ či Koalícia pre vzdelávanie v oblasti klímy.
Komisia prostredníctvom európskeho programu v oblasti zručností pre udržateľnú konkurencieschopnosť, sociálnu spravodlivosť a odolnosť zavádza kľúčové opatrenia s cieľom vybaviť ľudí správnymi zručnosťami potrebnými na zelenú a digitálnu transformáciu.
V rámci tohto programu Komisia takisto uľahčuje plnenie záväzkov týkajúcich sa preškoľovania a zvyšovania úrovne zručností vo všetkých priemyselných ekosystémoch.
Najvzdialenejšie regióny musia byť plne začlenené do týchto hlavných opatrení Komisie prostredníctvom osobitného pracovného programu.
1.12.2.
EHSV vyzýva Komisiu, aby zintenzívnila úsilie o zníženie nerovností v najvzdialenejších regiónoch, keďže pandémia COVID-19 negatívne ovplyvnila snahy o ich zníženie.
Najvzdialenejšie regióny sa považujú za regióny, ktoré trpia pretrvávajúci nerovnosťami.
Výklad pojmov „centrum“ a „okrajová oblasť“ poskytuje niekoľko vysvetlení pre rozdelenie bohatstva v hospodárstve, kde sú vzťahy často nevyvážené.
Posilňovanie hospodárskej, sociálnej a územnej súdržnosti je jedným z hlavných cieľov EÚ. 1.13.
EHSV vyzýva Komisiu, aby zabezpečila, že v procese obnovy sa zohľadnia sociálne potreby a že tento proces zároveň zostane na regionálnej úrovni homogénny a vyvážený.
Zdôrazňuje, že je potrebné posudzovať územie ako celok v snahe nájsť individuálne prispôsobené riešenia.
1.13.1.
EHSV vyzýva Komisiu, aby prijala opatrenia na zabezpečenie digitálneho prístupu v najvzdialenejších regiónoch.
V týchto regiónoch viac ako inde nerovnosti prehlbuje neschopnosť zaistiť všeobecný a spoľahlivý prístup k digitálnym technológiám a efektívne využívať súvisiace zdroje.
Zväčšila sa však už existujúca digitálna priepasť a pandémia zvýraznila určité rozdiely, v dôsledku čoho niektorí ľudia zaostávajú za zrýchľujúcou sa digitalizáciou.
Zamestnanosť, vzdelávanie, zdravotníctvo a verejné služby budú určite čoraz viac závislé od digitálnych technológií.
1.13.2.
EHSV apeluje na Komisiu, aby vyvíjala trvalé úsilie v oblasti výskumu a inovácií, ktoré sú nevyhnutné na využitie všetkých príležitostí vyplývajúcich z osobitostí najvzdialenejších regiónov spojených s oceánmi, morami a morskými zdrojmi, pretože majú veľký potenciál stimulovať hospodárstvo, vytvárať vysokokvalitné pracovné miesta a zaistiť blahobyt ľudí.
Týka sa to širokého spektra podnikov každej veľkosti.
Má to zásadný význam pre rozvoj tradičných činností, ako aj pre vytváranie nových trhových príležitostí, ktoré by tiež pomohli prilákať mladých ľudí. 1.14.
EHSV vyzýva Komisiu, aby v rámci budúcich operačných programov pre najvzdialenejšie regióny realizovala veľký projekt na zabezpečenie prístupu k vode a systému odpadových vôd.
Tieto veľké projekty by mala riadiť priamo Európska komisia.
Veľké projekty mobilizujú rozsiahle investície v nominálnej hodnote viac ako 50 miliónov EUR a sú podporované z fondov politiky súdržnosti EÚ.
Členské štáty a ich občania z nich majú priame výhody, pretože vytvárajú lepšiu infraštruktúru a nové pracovné miesta, prispievajú k zdravšiemu životnému prostrediu a otvárajú nové podnikateľské príležitosti.
1.14.1.
Obyvatelia francúzskych najvzdialenejších regiónov nemajú prístup k pitnej vode a systém odpadových vôd je často nedostatočný.
Prístup k bezpečnej pitnej vode a kanalizácii je neoddeliteľný od práva na život a ľudskú dôstojnosť a od potreby mať primeranú životnú úroveň. 1.15.
EHSV žiada Komisiu, aby aktualizovala svoje oznámenie, v ktorom analyzovala situáciu najvzdialenejších regiónov v súvislosti s fenoménom migrácie.
Vyzýva na spoluprácu medzi územiami v oblasti migrácie a naliehavo žiada, aby sa v týchto regiónoch uplatňoval nový európsky pakt o migrácii, ktorý umožňuje zavedenie „povinného mechanizmu solidarity“ v dôsledku „migračného tlaku“. 2.
Všeobecné pripomienky 2.1.
Najvzdialenejšie regióny, ktoré sa nachádzajú v niekoľkých zemepisných oblastiach, poskytujú Európe geostrategickú, hospodársku a kultúrnu polohu na hraniciach viacerých kontinentov, ako aj jedinečné výhody.
Tieto výhody majú skutočnú pridanú hodnotu a sú prirodzeným základom spolupráce EÚ s tretími krajinami, a to aj mimo ich zemepisných oblastí.
Prispievajú k medzinárodnému vplyvu Európy a vyznačujú sa jedinečným potenciálom prinášať riešenia, ktoré sa môžu uplatniť pri vyrovnávaní sa s výzvami, ktorým EÚ čelí.
Európska komisia ohlásila prijatie nového oznámenia o aktualizácii strategického partnerstva Komisie s týmito regiónmi počas francúzskeho predsedníctva Rady EÚ. 2.2.
Využitie identifikovaných výhod do značnej miery závisí od schopnosti EÚ komunikovať so všetkými svojimi občanmi.
Občianska spoločnosť musí prispievať k zvyšovaniu povedomia rôznych aktérov (štátov, regiónov, miestnych územných celkov, miestnych komunít, škôl, podnikov a jednotlivcov) o dôležitosti uznania toho, že najvzdialenejšie regióny môžu podporovať šírenie konkrétnych operačných činností v záujme urýchlenia vykonávania cieľov udržateľného rozvoja.
Meranie vplyvu by sa dalo uplatniť na niekoľko typov potrieb (rybolov, poľnohospodárstvo a vývoj modelov; kultúra a posilňovanie odvetvia; zamestnanosť a odborná príprava; vzdelávanie a mobilita mladých ľudí; rozvoj podnikania; životné prostredie, energetika a klimatické výzvy; prisťahovalectvo).